Dzimis Alfrēds Kalniņš
2024-08-23
1879. gada 23. augustā, Cēsīs, dzimis komponists, diriģents, ērģelnieks, pianists un mūzikas sabiedriskais darbinieks Alfrēds Kalniņš. Viņš jau agrā jaunībā sāka apgūt mūziku. Mācījies spēlēt vijoli, klavieres un ērģeles vispirms Cēsīs, pēc tam Siguldā Rīgas Skaņumākslas skolā, un vēlāk studēja ērģeļspēli un kompozīciju Pēterburgas konservatorijā, bet  to nepabeidzis, pārtrauca mācības konservatorijā (1901).
A. Kalniņš bija viens no nozīmīgākajiem latviešu mūziķiem 20. gadsimta sākumā – viņš ir pirmais, kurš radījis latviešu nacionālo operu “Baņuta” (1919), kas kļuva par būtisku pagrieziena punktu Latvijas kultūrā. Papildus tam viņš sarakstījis plašu mūzikas klāstu – baletu, kantātes, simfoniskus skaņdarbus, kamermūziku un tautasdziesmu apdares.
A. Kalniņa profesionālā darbība bija ļoti plaša – viņš darbojās dažādās pilsētās kā diriģents, ērģelnieks, pianists un arī publicists. Viņš bija aktīvs Rīgā, Pērnavā, Liepājā un Tērbatā. A. Kalniņš ieņēma nozīmīgus amatus arī valsts kultūras iestādēs – vadīja Izglītības ministrijas Mākslas departamenta Mūzikas nodaļu (1919–1921), bija Latvijas Nacionālās operas literārās daļas vadītājs un vēlāk arī Latvijas Nacionālā teātra mūzikas daļas vadītājs(1923–1925).
Viņš bija viens no Latvijas Skaņražu kopas (1923 – 1929) dibinātājiem kopā ar Jāzepu Vītolu, tā bija mūziķu biedrība, kas apvienoja izcilākos komponistus, kā arī ievērojamākos diriģentus un izpildītājus.  A. Kalniņš vadīja Latvijas Universitātes studentu kori “Dziesmuvara” no 1925. gada līdz 1927. gadam. Savu darbību ar kori beidza, jo izceļoja uz Amerikas Savienotajām Valstīm 1927. gadā, kur turpināja muzicēt un vadīt koncertus, strādāja par ērģelnieku, pasniedza privātstundas.
Pēc atgriešanās Latvijā kļuva par Rīgas Doma baznīcas ērģelnieku (1933–1944), un 1944. gadā tika iecelts par Latvijas Konservatorijas (tagad Jāzepa Vītola Mūzikas akadēmija) rektoru (1944–1948). Kalniņš bija cieši saistīts ar Vispārējiem Dziesmu svētkiem – piedalījās gan kā ērģelnieks, gan virsdiriģents, un vēlāk arī kā Goda virsdiriģents.
Par ieguldījumu Latvijas kultūrā Kalniņš saņēma vairākus augstus apbalvojumus, tostarp Triju Zvaigžņu ordeni un Tēvzemes balvu.

Nacionālā Enciklopēdija - Alfrēds Kalniņš
Komponista Alfrēda Kalniņa (1879–1951) solodziesmas, 1900–1949
Mēneša priekšmets. Jauktā kora “Dziesmuvara” priekšmeti
Kora "Dziesmuvara" tīmekļa vietne
LU SIMTGADES ATKLĀJUMS. “Dziesmuvaras” manuskripts – Heinriha Vītiņa apkopotā jauktā kora vēsture 1994. gadā
